Betogers, polisie slaags in Rotterdam oor Covid-inperkings’n Polisiemotor en verskeie elektriese bromponies is aan die brand gesteek (Foto: Jeffrey Groeneweg/ANP/AFP) ’n Betoging teen koronavirus-inperkings wat vir Saterdag in Amsterdam beplan was, is gekanselleer nadat onluste Vrydagaand in Rotterdam uitgebreek het waartydens minstens sewe mense beseer is en die polisie waarskuwingskote afgevuur het. Tientalle mense is in hegtenis geneem tydens die betogings teen die regering se voorneme om toegang tot sekere terreine vir oningeënte mense te beperk en ander beperkings in te stel. ’n Polisiemotor en verskeie elektriese bromponies is aan die brand gesteek. Chaos het Vrydagaand in die middestad uitgebreek. Ahmed Aboutaleb, burgemeester van Rotterdam, het die “orgie van geweld” veroordeel. “Die onluste en uiterste geweld teen die polisie, onlustepolisie en brandbestryders gisteraand in Rotterdam was afgryslik,” het die Nederlandse minister van veiligheid en justisie, Ferd Grapperhaus, Saterdag gesê. “Die mans en vroue wat elke dag die strate invaar vir ons veiligheid, is met klippe en vuurwerke bestook. Die polisie en die staatsaanklaer se kantoor doen hul bes om hierdie oproeriges op te spoor, te vervolg en te straf,” het hy gesê. “Ná gister se groot ontwrigting word orde nou herstel. Daar is baie skade, mense is beseer en mense is in aanhouding,” het die plaaslike polisie Saterdag op Twitter gesê. Betogers kom in Rotterdam bymekaar (Foto: Killian LINDENBURG/ANP/AFP) Die polisie het gerugte op sosiale media dat iemand tydens die geweld in Rotterdam dood is, ontken. Soos in verskeie ander lande in Europa, beleef Nederland ’n skerp styging in Covid-19-gevalle die afgelope paar dae met meer as 21 000 nuwe infeksies wat Vrydag aangemeld is. Die jongste beperkings is op 12 November aangekondig en het daartoe gelei dat betogers en polisielede buite die ministerie van justisie in Den Haag slaags geraak het. Nederland het in Januarie sy ergste onluste in vier dekades beleef, onder meer ook in Rotterdam, nadat ’n Covid-aandklokreël in werking getree het. Die Nederlandse regering oorweeg dit intussen om oningeëntes in kroeë en restaurante te verbied en toegang te beperk tot mense wat ingeënt is of wat van die siekte herstel het.